KIRJALLINEN KYSYMYS E-2037/02

esittäjä(t): Erik Meijer (GUE/NGL) komissiolle

(10. heinäkuuta 2002)

Aihe: Bulgarian pääkaupungin Sofian lentokentän huomattava laajentuminen lähistöllä sijaitseviin kaupunginosiin ja asutuskeskuksiin ja normaalien ympäristövaatimusten noudattamatta jättäminen

1. Onko komissio tietoinen, että lentokenttien rakennus-, laajentamis- ja siirtämissuunnitelmissa nykyinen strategia on etsiä alueita, jotka sijaitsevat suurista kaupungeista ja niiden

ympäristöstä mahdollisimman kaukana, jotta vältetään lentokentän lähistön asukkaille aiheutuvia melu- ja ilmansaastehaittoja ja vähennetään lentokoneen maahansyöksyn aiheuttamaa suurta uhrien määrää?

2. Onko komissio myös tietoinen, että kysymyksessä 1 esitetyistä päämääristä huolimatta brittiläinen yritys Sir Halkrow and Partners teki vuonna 1996 suunnitelman ehdokasvaltio Bulgarian pääkaupungin lähistöllä sijaitsevan lentokentän Aerogara Sofijan laajentamiseksi, jonka mukaan olemassa olevasta kiitoradasta pohjoiseen lisätään kaksi itä-länsisuuntaista nousu- ja laskukiitorataa, jotka rakennetaan samaan suuntaan kuin olemassa oleva kiitorata, mutta jotka jatkuvat huomattavasti pidemmälle itään, minkä vuoksi Sofian koilliset kaupunginosat Vasil Levski ja Hristo Botev, lähistöllä sijaitseva Brazjdebna ja laajennetusta alueesta itään sijaitsevat asutuskeskukset Nova Mahala ja Dolni Bogrov joutuvat kärsimään häiriöistä ja mahdollisista riskeistä?

3. Katsooko komissio, että vuonna 1996 syyskuussa tehtyyn ympäristövaikutusten tarkasteluun (Environmental Impact Assesment) liittyvä tapahtumien kulku jossa paikallishallinnon ja valtioista riippumattomien järjestöjen mielipiteet sivuutettiin ja meluun ja muihin uusista kiitoradoista ja terminaalista aiheutuviin vaikutuksiin tuskin puututtiin ja jolloin toteutetussa tarkastelussa ei otettu huomioon niiden ja lentokentän muun toiminnan yhteenlaskettua vaikutusta eikä ratkaisua jo olemassa oleviin ympäristöongelmiin eikä tutkittu muita vaihtoehtoisia sijoituspaikkoja on sopusoinnussa sen tavan kanssa, jota voidaan edellyttää yhteisön (tulevalta) jäsenvaltiolta?

4. Katsooko komissio, että Euroopan unionin olisi syytä pidättäytyä yhteistyöstä tässä hankkeessa, kun otetaan huomioon, että 20 ehdolla huhtikuussa 2001 hyväksyttyyn uuteen kiitorataan liittyvässä ympäristövaikutusten tarkastelussa katsottiin, että vedenpuhdistusjärjestelmässä on puutteita, jäätymisenestoaineet levittyvät maaperään, pinta- ja pohjavesiin ja että ei ole kiinnitetty huomiota kaupungin yli kulkevaan lintujen muuttoreittiin Via Aristotelisiin, kello 23:n ja 6:n välillä sallittaviin yölentoihin, ympäristöministerin vaatimaan meluntorjuntasuunnitelmaan, joka siirretään käsiteltäväksi huhtikuussa 2003 ja että tätä suunnitelmaa ei käsitellä julkisessa keskustelussa ja suunnitelma ei noudata ympäristövaikutusten tarkastelussa vaadittua ehtoa esittää julkista valvontaa koskeva toimintasuunnitelma ennen 15. toukokuuta 2001?

Michel Barnier'n komission puolesta antama vastaus

(27. syyskuuta 2002)

1. Komissio tuntee arvoisan parlamentin jäsenen esittämät lentokenttien sijaintiin liittyvät näkökohdat. Mahdollisten lähiympäristöön ja paikalliseen väestöön kohdistuvien vaikutusten sekä liikkuvuutta ja taloudellista kehitystä edesauttavan lentokenttien infrastruktuurin parantamisen välille on löydettävä tasapaino.

2. Komissio tuntee alkuperäisen yleissuunnitelman Sofian lentokentän kehittämiseksi kuten muutkin tuoreemmat yksittäiset suunnitelmat, joihin kuuluvat ehdotukset uuden terminaalin ja siihen liittyvän infrastruktuurin sekä uuden kiitoradan rakentamisesta.

3. Hankkeille, joille haetaan tukea ISPAsta, on tehtävä ympäristövaikutusten arviointi, joka vastaa tiettyjen julkisten ja yksityisten hankkeiden ympäristövaikutusten arvioinnista 27 päivänä kesäkuuta 1985 annetussa neuvoston direktiivissä 85/337/ETY, sellaisena kuin se on muutettuna 3 päivänä maaliskuuta 1997 annetulla neuvoston direktiivillä 97/11/EY(1), säädettyä arviointia.

Sofian lentokenttähanketta koskeva ISPA-tukihakemus perustui ympäristövaikutusten arviointiin, joka tehtiin yleissuunnitelmaa varten vuonna 1996. Vaikka komissio arvioi, että pääalueet oli otettu riittävästi huomioon ja että tarpeellinen aineisto oli toimitettu ISPA-asetuksessa säädettyjen vaatimusten(2) täyttämiseksi, se katsoi, että uusi ympäristövaikutusten arviointi on tehtävä, jotta kaikki uutta kiitorataa, uutta terminaalia ja näihin liittyvää infrastruktuuria koskevat seikat voidaan ottaa huomioon, koska ensimmäisestä arvioinnista on jo kulunut aikaa.

Komissio on tyytyväinen siihen, että uudet ympäristövaikutuksia koskevat arvioinnit täyttävät EIA-direktiivin vaatimukset, joihin sisältyy myös julkinen kuuleminen.

4. Bulgarian viranomaiset ovat jo esittäneet huolensa hankkeen mahdollisista ympäristöhaitoista, ja julkisen kuulemisen aikana esille tulleet näkökohdat on otettu huomioon lupamenettelyssä. Komissio aikoo tavanomaisen menettelyn aikana seurata Bulgarian viranomaisten antamien sitoumusten noudattamista ISPAsta tukea saavien hankkeiden seuraamiseksi.

(1) EYVL L 73, 14.3.1997.

(2) Liittymistä edeltävästä rakennepolitiikan välineestä 21 päivänä kesäkuuta 1999 annettu neuvoston asetus (EY) N:o 1267/1999, EYVL L 161, 26.6.1999.